**Súčasný stav populácie medveďa hnedého a problematika výskytu medveďov v blízkosti ľudských obydlí Podpoľania a územia Biosférickej rezervácie Poľana, lokalita UNESCO**

*Biosférická rezervácia Poľana bola zaradená do medzinárodnej siete biosférických rezervácii na svete v r. 1990.*

*Svetová sieť biosférických rezervácií MAB pozostáva z dynamickej a interaktívnej siete lokalít excelentnosti. Podporuje harmonickú integráciu ľudí a prírody pre trvalo udržateľný rozvoj prostredníctvom participatívneho dialógu; zdieľanie znalostí; zníženie chudoby a zlepšenie blahobytu ľudí; rešpektovanie kultúrnych hodnôt a schopnosť spoločnosti vyrovnať sa so zmenami – a tak prispieť k Agende 2030 a k cieľom trvalo udržateľného rozvoja (SDG). V súlade s tým je sieť jedným z hlavných medzinárodných nástrojov na rozvoj a implementáciu prístupov trvalo udržateľného rozvoja v širokom spektre kontextov. Svetová sieť biosférických rezervácií podporuje spoluprácu  a predstavuje jedinečný nástroj pre medzinárodnú spoluprácu prostredníctvom zdieľania vedomostí, výmeny skúseností, budovania kapacít a propagácie osvedčených postupov.*

*V súčasnosti existuje 738 biosférických rezervácií v 134 krajinách. Biosférické rezervácie sú „miestami učenia sa  trvalo udržateľnému rozvoju“. Sú to miesta na testovanie interdisciplinárnych prístupov k pochopeniu a riadeniu zmien a interakcií medzi sociálnymi a ekologickými systémami, vrátane predchádzania konfliktom a manažmentu biodiverzity. Sú to miesta, ktoré poskytujú lokálne riešenia globálnych výziev.*

*Každá lokalita propaguje riešenia, ktoré spájajú zachovanie biodiverzity s jej trvalo udržateľným využívaním.*

*Biosférická rezervácia je nástrojom na zlepšenie blahobytu ľudí a prírody; to nie je iba názov alebo synonymum pre ochranu prírody. Biosférická rezervácia by mala byť prínosom pre ľudí ako aj životné prostredie.*

Pracovná skupina pre veľké šelmy pri Koordinačnej rade BR Poľana bola zriadená v r. 2014 s cieľom objektívneho a komplexného posúdenia situácie s výskytom veľkých šeliem v blízkosti ľudských sídel a ich dopad, ako i posúdenie stavu populácie medveďov. Pracovná skupina pracuje na participatívnom princípe a jej členmi sú zástupcovia Správy CHKO-BR Poľana, poľnohospodárskych, lesnícky, poľovníckych, vedeckých subjektov, samospráv, štátnej správy i mimovládnych organizácií.

Pracovná skupina každý rok posielala správu Štátnej ochrane prírody SR i vzhľadom k tomu, že v rámci Programu starostlivosti o medveďa hnedého má fungovať regionálna komisia. Pracovná skupina pracuje na podobných princípoch, ako regionálne skupiny v Škandinávii, kde sú údaje z regiónu, štátom akceptované.

1. **Správa z roku 2019, viď príloha**
2. **Stav v roku 2022 a dôvody požiadania poľovníckych subjektov o udelenie výnimky**

V roku 2022 sa situácia s výskytom medveďov na Podpoľaní začala zhoršovať už od marca. Už v priebehu uvedeného mesiaca sa objavili viaceré informácie o pohybe medveďov v blízkosti rodinných domov v miestnych častiach Detvy (Skliarovo, Kostolná, Stavanisko).

Došlo aj k prvým stretom a zraneniam obyvateľov s medveďmi či medvedicami s mladými, ktoré sa odohrali počas dňa. Medvede sa v obývaných častiach pohybovali často počas dňa, a ani prítomnosť ľudí, či psov im nijako neprekážala a jedince nejavili ani strach z blízkosti ľudí. V uvedených lokalitách dochádzalo k nárastu škôd v prvých mesiacoch (marec až máj) hlavne na včelstvách (niekedy sa riešili aj dve škodové udalosti týždenne), neskôr dochádzalo ku škodám na hospodárskych zvieratách pri rodinných domoch a ovocných drevinách. V auguste boli medvede stiahnuté do kukuričných polí, kde došlo pre niektoré poľnohospodárske subjekty k rozsiahlym škodám na úrode.

Od začiatku výskytu bola o týchto konfliktných situáciách resp. o častom pohybe medveďov v obývanom území informovaná aj ŠOP SR (generálne riaditeľstvo) a Zásahový tím – Juh či už prostredníctvom pracovníkov Správy CHKO Poľana alebo priamo obyvateľmi resp. zástupcami miest a obcí. Tiež bolo niekoľkokrát informované aj MŽP SR ohľadne žiadosti o riešenie situácie.

Zásahový tím vykonával monitorovanie v oblastiach nahláseného výskytu medveďov počas večerných, nočných a ranných hodín. V letných mesiacoch pracovníci Správy CHKO Poľana a dobrovoľní strážcovia Správy CHKO Poľana spolupracovali z členmi zásahového tímu na nočnom monitorovaní medveďov v problémových lokalitách. V máji sa umiestnili dve odchytové zariadenia na lokalite Dolná Chrapková a Iviny (medveď nebol chytený).

Za posledné dva mesiace boli Zásahovým tímom odlovené dva jedince – jeden na lokalite Iviny a jeden na lokalite Kalinovec pri Očovej.

Správa CHKO Poľana monitorovala výskyt na niektorých lokalitách aj pomocou fotopascí.

Od začiatku roka boli výskyty medveďov pravidelne hlásené zo všetkých obcí a miest v oblasti Podpoľania (Hriňová, Detva, Očová, Hrochoť, Poniky, Čerín, Zolná, Lukové).

Jednalo sa o priame **denné** (od marca do zatiaľ do septembra) pozorovania medveďov, ktoré sa pohybovali v blízkosti domov alebo na pozemkoch v blízkosti ľudí. Ďalej lokality, kde boli spôsobené škody medveďmi. Prípadne aj miesta, kde došlo ku stretom obyvateľov s medveďmi pri rekreačných aktivitách, športových aktivitách či len pri pohybe ľudí v okolí bydliska.

1. **DOPADY výskytu medveďov v blízkosti ľudských obydlí**

* Obava o zdravie a ľudský život
* Obmedzenie slobody pohybu na vlastných pozemkoch (bezprostredné okolie rodinných domov, záhrad a políčok predovšetkým v rozptýlenom osídlení Detvy, Hriňovej a na okrajoch zastavaného územia obcí v Podpoľaní)
* Počas letných prázdnin nechodil deti a vnúčatá navštevovať rodičov a starých rodičov žijúcich v lokalitách neustáleho výskytu medveďov v ich obydliach
* Vzhľadom na časté škody na hospodárskych zvieratách a včelstvách, miestny obyvatelia postupne upúšťajú od chovu zvierat alebo včiel
* Obmedzenie tradičných foriem hospodárenia a starostlivosti o biotopy národného a európskeho významu (opúšťanie pasenia dobytka na pasienkoch)
* Výrazné zníženie záujmu o tzv. mäkký turizmus
* Pri ochranných opatreniach (mechanické oplotenia, elektrické oplôtky, odpudzovače) sa pôvodne malebná krajina mení a trpí vizuálnym smogom a navyše sa obmedzuje priechodnosť územia a vytvárajú sa migračné bariéry
* Používaním pastierskych strážnych psov pri strážení stád pred šelmami sa návštevníci v súčasnosti dostávajú do konfliktov (nepríjemné strety cyklistov a turistov so strážnymi psami) a to hlavne nerešpektovaním zásad pohybu v takto strážených voľných priestoroch zo strany návštevníkov

1. **Návrh riešenia**

* Cielená a profesionálna regulácia populácie so zámerom zníženia početnosti problémových jedincov medveďov, ktoré sa vyskytujú v blízkosti ľudských obydlí
* Monitoring pohybu medveďov v rámci okolia Poľany
* Komplexný výskum populácie medveďa v širšej oblasti Poľany
* práca s verejnosťou, výskum zameraný na postoje obyvateľov, ktorí sú atakovaní výskytom veľkých šeliem
* využívanie moderných technológie na monitorovanie (drony, mms fotopasce, termovízie, biometria a pod.)
* spolupráca s miestnymi obyvateľmi, poľovnými združeniami, samosprávami

1. **Záver**

Pracovná skupina pre veľké šelmy pri Koordinačnej rade Biosférickej rezervácie Poľana pracuje už osem rokov. Každoročne apeluje na kompetentných, aby situáciu riešili. Obraciame sa na odborníkov a spolupracujeme i s inými európskymi štátmi, ktoré majú podobné problémy.

Žiadame, aby sa situácia s výskytom medveďov hnedých v blízkosti ľudských sídel nepolitizovala a aby kompetentní situáciu riešili na základe odbornosti, nie populizmu. Odmietame výsledky posledného sčitovania medveďov hnedých, ktoré budú publikované v roku 2022. Uvedené informácie sa nedajú porovnať s výsledkami sčitovania medveďov z roku 20147, ktoré koordinoval pán profesor L. Paule, vzhľadom na veľkú odlišnosť v metodike (odoberanie vzoriek posledného sčitovania prebiehalo mimo prirodzený výskyt medveďov, nelogicky v neskorých jesenných, zimných a skorých jarných termínoch). Je nám úprimne ľúto, že kompetentní a zodpovední, nerobia opatrenia, ktoré zabránia neustálemu výskytu medveďov hnedých v blízkosti ľudských obydlí. Treba si uvedomiť medzinárodnú hodnotu územia, nielen jej jedinečné prírodné hodnoty, ale i život ľudí a obhospodarovanie územia. Podpoľanie je jedno z mála území, kde ľudia udržujú tradície a mladí ľudia sú ochotní žiť na lazoch. Pokiaľ však budeme dávať do popredia len ochranu prírody a striktnú ochranu veľkých šeliem, bude to mať pre Slovensko, pre región veľmi negatívny dopad. Je pre nás veľmi dôležité, aby sa na našom území vyskytovala zdravá populácia medveďov hnedých, ktorá je prirodzenou súčasťou našich ekosystémov. Avšak zároveň si želáme, aby výskyty boli, tak ako v minulosti sporadické a nie permanentné. Sme ochotní pomôcť v manažovaní biotopov pri zmene legislatívy, ktorá umožní jednoduchší spôsob výrubu drevín a krov, aby sa nevytvárali nové biotopy, podobne sme ochotní pomôcť pri monitoringu či výskume, odborne, ako je to v iných krajinách Európy a samozrejme pri osvete.

**Členovia pracovnej skupiny pre veľké šelmy pri Koordinačnej rade BR Poľana.**

|  |  |
| --- | --- |
| Vladimíra Fabriciusová | Správa CHKO Poľana |
| Vladimír Hrúz | Správa CHKO Poľana |
| Ján Šufliarsky | Mesto Detva |
| Stanislav Horník | Mesto Hriňová |
| Marián Mazúch | Obec Hrochoť |
| Ján Senko | Obec Očová |
| Elena Grňová | Obec Dúbravy |
| Pavel Zajac | Obec Ľubietová |
| Jana Ondrejková | Obec Poniky |
| Imrich Paľko | Obec Kriváň |
| Jozef Bučko | NLC Zvolen |
| Vojtech Jágerský | OÚ Detva, Odbor starostlivosti o ŽP |
| Jozef Rosenberger | Mestské Lesy Ľubietová |
| Peter Krinovič | US Detva |
| Slavomír Šimko | PD Hrochoť |
| Vladimír Šmidriak | OÚ Zvolen, Odbor starostlivosti o ŽP |
| Ivan Zmoray | OÚ B. Bystrica, Oddelenie OP a vybraných zložiek ŽP |
| Miroslav Čunderlík | OÚ Banská Bystrica, Pozemkový a lesný odbor |
| Ján Maľa | PD Očová |
| Martin Malatinec | AGROSEV s.r.o. |
| Peter Mikulina | PD Bukovina Strelníky |
| Roman Malatinec | Predseda KR BR Poľana |
| Jozef Ďurica | SD JHR Hriňová |
| Peter Urban | UMB Banská Bystrica |
| Ladislav Paule, Tibor Pataky | TU Zvolen |
| Anton Krištín | ÚEL SAV Zvolen |
| Dušan Malatinec | PZ Chochuľa Hrochoť |
| Pavel Komora | PZ Čerín |
| Rudolf Huliak | PZ Očová |
| J. Filkor, Vladimír Juško | PZ Očová-Háj |
| Peter Krinovič, Miroslav Babic | PO Kaľamárka |
| Juraj Piar | PZ Poniky |
| J. Suja, M. Šulek | PZ ZŤS Hriňová |